Só wil Sisulu water en sanitasie regrukLindiwe Sisulu (Foto: Chantall Presence/ANA) Lindiwe Sisulu, minister van water, sanitasie en menslike nedersettings, het verskeie remediërende stappe aangekondig om die skade wat aan die departement aangerig is, te probeer herstel. Sisulu het tydens haar begrotingsrede gesê daar sal begin word deur waarnemende poste met senior personeel te vul. “ŉ Stewige personeelkomponent is noodsaaklik om die finansiële krisis op hande op te los.” Volgens Sisulu is die finansiële wanbestuur hoofsaaklik deur onreëlmatige uitgawes. Sy het gesê personeel sal binnekort begin om sewedagskofte te werk aangesien daar baie is om te doen. Van die probleme wat die minister gelys het, sluit in verouderde infrastruktuur, ŉ skeefgetrekte stelsel vir waterverskaffing, swak waterbestuur, myne wat nie voldoen aan waterlisensievoorwaardes nie, vandalisme en diefstal, niebetaling van dienste, swak projekbestuur en finansiële wanbestuur. “So baie van ons topbeamptes op nasionale en munisipale vlak word ondersoek. Dit is nie ŉ goeie storie nie en ook nie ŉ situasie waarop iemand moet trots wees of moet duld nie.” Die departement gaan die nuwe boekjaar met skuld van R1,7 miljard binne. Meer as drie miljoen mense het steeds nie toegang tot basiese waterverskaffingsdienste terwyl meer as 14 miljoen nie toegang tot veilige sanitasie het nie. Volgens Sisulu skuld munisipaliteite meer as R14 miljard aan die nege waterrade en die departement vir die verskaffing van dienste. Die minister het versoek dat munisipale amptenare verpligte opleiding moet ondergaan om hulle toe te rus met kundigheid. Die departement se tenderprosedures sal hersien word en die konstruksie-eenheid gaan herleef. “Ons sal die kabinet versoek om alle groot damme tot nasionale sleutelpunte te verklaar,” het Sisulu gesê. Nuwe regulasies vir waterbewaring sal opgestel word en die departement sal tegnologie inspan om al sy aandele, data en dokumentasie te digitiseer. Van 1 Augustus af sal inspekteurs aangestel word om riviere, damme en rioolaanlegte te inspekteer. Al die departement se senior bestuurders sal deur ŉ keuringsproses gaan en alle huidige ondersoeke sal bespoedig en afgehandel word. Sisulu het ook aangekondig dat emmertoilette binne ses maande uitgefaseer sal word.